Oprykningsprøve  C.


Udførelse og bedømmelse:
Prøven er en brugshundeprøve, der sigter frem mod deltagelse i foreningens Kåring. Prøven skal både udførelsesmæssigt og bedømmelsesmæssigt sigte frem mod kåringen, og senere mod konkurrenceprogrammet. Udførelse af øvelserne skal i øvrigt, med de undtagelser, som nævnes i kåringsprogrammet, være som i konkurrenceprogrammet. Bedømmelsen af øvelserne skal ligeledes, med de undtagelser der er nævnt i kåringsprogrammet, være som i konkurrenceprogrammet. 
Ved fradrag og bedømmelse af helhedsindtrykket, skal der tages hensyn til, at der i kåringsprogrammet er færre point til rådighed end i konkurrenceprogrammet. Hvor der i konkurrenceprogrammet trækkes 1 point, vil der i denne prøve blive trukket 0,5 point.
Mellem øvelserne må hunden roses og belønnes kortvarigt. Der må kun benyttes de i programmet anførte kommandoer. Ønsker føreren at anvende en anden kommando end den tilladte, meddeles dette forud til dommerne. Samme kommando skal benyttes gennem hele øvelsen. 
Krav for beståelse.
Maksimum - point 76 point inkl. Appelpoint 
Ved appel forstås den villighed og arbejdsglæde, hvormed hunden følger førerens tegn og kommandoer, samt den energi og forståelse, der udvises af hund og fører under udførelsen af de enkelte øvelser. Appelpoint tildeles som særskilte tiendedele i de enkelte øvelser.
C-prøven er bestået, når hunden har opnået i alt 64,0 point. Det er dog en betingelse, at:
- hunden ikke får 0 point i øvelse 2
- hunden ikke får 0 point i to af øvelserne 1 og 3 - 6
- hunden opnår minimum 6 point ekskl. appelpoint i øvelserne 7 - 8.
Øvelse 1: Lineføring: Point: 6 - Appel: 10/10 Kommando: Ikke tilladt. 
Hunden skal føres på venstre side af føreren, således at dens højre skulder er ud for førerens venstre knæ. Hunden skal uden kommando sætte sig ved førerens venstre side under opstandsninger. Linen skal være slap, også i vendinger. Venstrehåndede førere kan vælge at føre hunden på sin højre side på tilsvarende måde. 
Øvelse 2: Fri ved fod: Point: 6 - Appel: 10/10 Kommando: Ikke tilladt.
Øvelsen udføres uden line og i øvrigt som øvelse 1. 
Øvelse 3: Apportering Point: 6 - Appel: 10/10 Kommando: ”Apport” - ”Slip” - ”På Plads”. 
Bemærk: Føreren kan vælge at lade hunden aflevere apporten siddende tæt, lige foran føreren eller siddende ved førerens venstre side. 
Der anvendes en rund træpind. Længde ca. 20 cm. Tykkelse ca. 6 cm. Apporten skal kastes mindst 10 m ud fra føreren. Den hundefører, der vælger at lade hunden aflevere apporten siddende tæt lige foran føreren, må give en ”på plads” kommando, når apporten er afleveret. 
Det er underordnet, hvordan hunden efterfølgende kommer på plads - om den går bagom føreren eller går direkte ind. Øvelsen er først slut, når hunden sidder ved førerens venstre side.
Hvis hunden ikke bringer apporten ind til føreren, gives der point for den udførte del af øvelsen. 
Øvelse 4: Spring: Point: 6 - Appel: 10/10 Kommando: ”Fremad Spring” - ”Fremad Hop”. 
Hunden skal på kommando foretage spring over 1,2 m højt plankeværk med monteret nedløbsrampe og uden kommando derefter sætte sig på plads ved førerens venstre side. Der kan gives 2 forsøg mod fradrag af 2 point. 
Øvelse 5: Halsgivning: Point: 6 - Appel: 10/10

Kommando: ”Giv Hals” - ”Halse”
Hunden skal på kommando afgive 8-10 glam. Under øvelsen må der ikke foran hunden være personer inden for 100 m
Øvelse 6: Afdækning: Point: 6 - Appel: 10/10 Kommando: ”Dæk”. 
Hunden afdækkes på førerens kommando i frit terræn. Føreren går i skjul for hunden i en afstand af 50 m. Hunden skal herefter blive liggende i dækstilling i 1 minut. Hunden fløjtes eller kaldes ind af føreren, der forbliver i skjul, eller hundeføreren går tilbage til hunden. Der gives point for den udførte del, efter at føreren er kommet i skjul.
Øvelse 7: Sporsøgning: Point: 15 - Appel 20/10 Kommando: Kan frit anvendes. 
Hunden skal opsøge sporet på blødt underlag mellem 2 tydelige markeringer med en indbyrdes afstand af 10 m og herefter følge sporet. Hunden skal opsøge sporet på baglinjen. Det er tilladt at gå frisøg. På sporet skal hunden påvise to tabte genstande. Ved påvisning skal denne være sikker. Hunden skal stoppe op, dække af, sidde eller stå, indtil føreren overtager. Hvis hunden går over genstanden anses denne for tabt. Sporet skal være uden skarpe knæk, men bør ikke være et ligeud spor. Sporet kan forløbe naturligt gennem terræn og indeholde buer undervejs. 
Genstandens størrelse - ca. 5 x 7 cm.
Sporlængde - ca. 250 m.
Alder - ca. 1⁄2-1 time. 
Pointfordeling:
· Arbejde/spor	5
· Genstand 1	5
· Genstand 2	5
Øvelse 8: Rundering: Point: 15 - Appel 20/10 Kommando: Kan frit anvendes. 
Hunden skal på førerens kommando afsøge et forholdsvis åbent skovområde på ca. 75 x 250 m og her finde en helt eller delvis skjult person. Personen kan være stående eller siddende. Hunden skal selvstændigt tilkendegive fundet ved halsgivning og herunder bevogte personen. 
Føreren skal efterfølgende foretage anholdelse og visitation af personen, hvorefter hunden tages i line og personen føres ud til dommeren. 
Figuranten må ikke have øjenkontakt med hunden.
Hunden skal bevogte figuranten, mens føreren foretager anholdelse og visitation af denne. 
Føreren skal vise, at hunden kan styres og herunder vise flere udslag. Hvis hunden i modvindsrundering går hurtigt frem til figuranten uden ret mange udslag og i øvrigt opfører sig korrekt ved figuranten, foretages ikke fradrag. 
Har føreren ikke tilstrækkelig kontrol over hunden under runderingen, kan den ikke opnå point. Forlader hunden figuranten, for selvstændigt at vende tilbage og fortsætte bevogtningen fratrækkes der 4 point. Dette for hver gang hunden forlader figuranten. Mangler afsøgning af baglinjen fratrækkes 2 point. Har hunden ikke halsgivning på figuranten, trækkes 10 point

